**Tiedote 7.11.2018, vapaa julkaistavaksi  
  
Ladysmith Black Mambazo konsertoi keväällä 2019 Tampere-talossa  
  
Paul Simonin** Graceland-albumilta maailmanmaineeseen noussut eteläafrikkalaisen kuoromusiikin lähettiläs **Ladysmith Black Mambazo** konsertoi huhtikuussa Tampere-talossa ja Savoy-teatterissa. Säestyksetöntä mbube-musiikkia esittävä mieskuoro on laulanut vuosikymmenten ajan tasavertaisuuden puolesta ja valloittanut koko maailman ainutlaatuisella soundillaan. Lipunmyynti konsertteihin alkaa perjantaina 9.11.  
  
**Joseph Shabalala** perusti Ladysmith Black Mambazo -kuoron Etelä-Afrikassa vuonna 1964. Zulu-heimon musiikkiperinteestä kumpuava kuorolaulu on äärimmäisen harmonista ja pehmeää, mutta sanomaltaan vahvaa. Tiukimman apartheid-politiikan aikaan syntynyt ryhmä toi lauluillaan toivoa Etelä-Afrikan sorretulle kansanosalle.  
  
Ladysmith Black Mambazon rakkaudellisen lämmin soundi nousi maailman tietoisuuteen viimeistään Paul Simonin Graceland-albumin myötä vuonna 1986. Sen jälkeen eteläafrikkalainen a cappella -ryhmä on saavuttanut laajaa kansainvälistä huomiota ja voittanut viisi Grammy-palkintoa. Viimeisin Grammy osui kohdalle vuonna 2017, kun Shaka Zulu Revisited -albumi noteerattiin tittelillä Best World Music Album.  
  
Ladysmith Black Mambazon musiikki antoi voimia myös vapaustaistelija **Nelson Mandelalle** hänen pitkinä vankilavuosinaan. Kun Mandela sai Nobelin rauhanpalkinnon vuonna 1993, juhlissa esiintyi Ladysmith Black Mambazo. Vuotta myöhemmin kuoro lauloi juhlallisuuksissa, jotka järjestettiin Mandelan Etelä-Afrikan presidentiksi valitsemisen kunniaksi.  
  
Ryhmän johtajana ja ykköslaulajana toimii nykyisin Joseph Shabalalan poika **Thamsanqa Shabalala**, joka säilyttää kuoron sen yli 50 vuotta kestäneen tyylin. Huhtikuun konserteissa on luvassa täyteläinen annos rauhaa, rakkautta ja tasapainoa; laulua ja tanssia, kuten vain Ladysmith Black Mambazo osaa.  
  
**HUOM! Konserttien lipunmyynti alkaa perjantaina 9.11. klo 9.**  
  
**Ladysmith Black Mambazo (Etelä-Afrikka)**  
su 28.4.2019 Tampere, Tampere-talo (liput alk. 44 e)  
ma 29.4.2019 Helsinki, Savoy-teatteri (liput. alk. 45,50 e)  
  
**PRESSIKUVAT:**  
[www.dropbox.com/sh/em078jou9lwxd1v/AABcp6br9HF6gMciDKeCYOk4a?dl=0](http://www.dropbox.com/sh/em078jou9lwxd1v/AABcp6br9HF6gMciDKeCYOk4a?dl=0)  
 **LISÄTIEDOT JA HAASTATTELUPYYNNÖT:**  
Viestintäpäällikkö Jaani Haapasalo, [jaani.haapasalo@tampere-talo.fi](mailto:jaani.haapasalo@tampere-talo.fi), 050 353 6440